**Nyilvános pályázati felhívás ingatlan értékesítésére**

**A pályázat kiírója:**

Dunaharaszti Város Önkormányzata (2330 Dunaharaszti, Fő út 152)

**A pályázat célja:**

Dunaharaszti Város Önkormányzat tulajdonában lévő Dunaharaszti 0168/22 hrsz-ú, természetben Dunaharaszti, Déli Iparterületen lévő, telephely megjelölésű 1 ha 7797 m2 nagyságú ingatlan – szabályozással nem érintett, 1 ha 6391 m2 nagyságú részének - értékesítése. A Képviselő-testület a 107/2018. (IX.25.) számú döntésében engedélyezte az ingatlan értékesítését pályázat útján.

**A pályázat tárgya, előírások, feltételek:**

A mellékletként csatolt helyszínrajzon bejelölt ingatlanrész, melynek értékbecslés szerinti induló vételára: 60.000.000.- forint.

* Dunaharaszti Város Önkormányzata Képviselő-testületének 12/2013. (V. 31.) számú, Dunaharaszti Város Önkormányzata vagyonáról és a vagyongazdálkodás szabályairól szóló rendelete (Vagyonrendelet) értelmében az önkormányzati vagyont hasznosítani csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet (19. § (1) bekezdés)
* A terület övezeti besorolása: **Hulladékkezelő, -lerakó területe (K-Hull), melynek előírásai:**

Az építési övezetben a hulladékok és szennyvizek kezeléséhez szükséges épületek, létesítmények és a tevékenységet kiszolgáló műtárgyak helyezhetők el.

Az építési övezetben az övezethatárok mentén legalább 10,0 méter széles, többszintes növényállományú zöldfelület alakítandó ki.

Az építési övezetben olyan hulladékkezelési tevékenység folytatható, amelynek közegészségügyi hatóság által meghatározott védőtávolsága a lakóterületet nem érinti.

* Vevőnek vállalnia kell, hogy a területen komposztáló telepet működtet és továbbra is biztosítja dunaharaszti lakosok részére havi 100 kg. tömegű zöldhulladék ingyenes elhelyezésének lehetőségét.
* Vevőnek rendelkeznie kell a komposztáló tevékenység végzéséhez, komposztáló telep működtetéséhez szükséges engedélyekkel.

**Az ajánlatok benyújtásának időpontja, helye, módja és tartalma:**

Az ajánlattevők ajánlataikat zárt borítékban, 1 eredeti példányban elkészítve és aláírva, személyesen vagy meghatalmazott útján kötelesek benyújtani 2018. október 18-án 10 óráig a Dunaharaszti Polgármesteri Hivatalban, Fegyveres Tibor vagyongazdálkodási ügyintéző részére.

Az ajánlatoknak a következő dokumentumokat kell tartalmazniuk:

* Pályázó (vevő) adatai
* Ajánlat a vételárra
* Nyilatkozat a szerződés megkötésére, a vételár megfizetésére, valamint az előírások és feltételek elfogadására

**Az ajánlati kötöttség időtartama:** 60 nap

A pályázó nem módosíthatja az ajánlatát.

Az ajánlattevő részéről a pályázati felhívásban közzétett pályázati kötelezettségek megszegése a pályázatból történő kizárását vonja maga után.

A pályázatról információ a Dunaharaszti Polgármesteri Hivatal Vagyongazdálkodási és Beruházási Irodájában, ügyfélfogadási időben kérhető.

A Pályázat kiírója fenntartja azon jogát, hogy a pályázatot – akár indokolás nélkül is – eredménytelennek minősítheti.

A Pályázat kiírója fenntartja azon jogát is, hogy új pályázatot írjon ki.

A pályázat értékelési szempontja a legmagasabb megajánlott vételár.

**A pályázat mellékletei:**

* 1. számú melléklet: 3 hónapnál nem régebbi tulajdoni lap másolat.
* 2. számú melléklet: helyszínrajz az ingatlanról.

Az ingatlan előzetes egyeztetés nélkül is megtekinthető a pályázat beadásának időpontjáig.

Dunaharaszti, 2018. október 1.

Dunaharaszti Város Önkormányzata